Staatspensioenfonds verplig om inligting te verskafArgieffoto (Foto: stevepb, Pixabay) Die parlement se staande komitee oor finansies het die Openbare Beleggingskorporasie (OBK) en die staatspensioenfonds (GEPF) teen die einde van sy sitting verplig om inligting oor moontlike staatskaping en ongelyste beleggings aan Solidariteit te verskaf. Dit volg nadat hierdie partye tot op hede geweier het om die inligting te verskaf wat Solidariteit ingevolge die Wet op die Bevordering van Toegang tot Inligting (Paia) aangevra het. Die OBK en die GEPF moet binne 30 dae aan hierdie instruksie voldoen. Volgens Johan Kruger, adjunkbestuurshoof van Solidariteit, is dit uiters noodsaaklik om die inligting wat versoek is, te bestudeer om bewerings van pogings tot staatskaping en sekere beleggings in ongelyste fondse en staatsbeheerde ondernemings te ondersoek. “Ons lede, wat huidige staatsdienswerkers en pensioenarisse insluit, is angstig oor gerugte van staatskaping. Ons moet antwoorde kry en poog om hulle en die breër publiek gerus te stel dat hul fondse veilig is en verantwoordelik bestuur word. Ons kan nie toelaat dat gerugte van staatskaping en twyfelagtige beleggings in staatsbeheerde ondernemings wat aan die faal is, onbeantwoord gelaat word nie,” sê Kruger. Solidariteit vra in sy aansoek onder meer vir inligting oor die volgende: • voorsorgmaatreëls wat getref word om staatskaping te voorkom; • die versuim van die OBK om op tree teen swak korporatiewe bestuur by instellings soos Eskom waar hy fondse belê; • moontlike teenstrydighede tussen die OBK en die GEPF se mandate; • risiko-ontleding en blootlegging van inligting in daardie verband; en • spesifieke voorvalle van moontlike wanbesteding. “Solidariteit verwelkom die besluit van die voorsitter om die OBK en die GEPF te verplig om die inligting te deel. Solidariteit sien ook uit na beter samewerking, meer deursigtigheid en ŉ samewerkende eerder as ŉ vyandige verhouding in die toekoms,” het Morné Malan, navorser verbonde aan die Solidariteit Navorsingsinstituut, gesê. Solidariteit is van mening dat daar heelwat positiewe interaksie plaasgevind het tydens Dinsdag se samekoms in die parlement.